b'\n_START_ARTICLE_\nGuitar\n_START_SECTION_\nHistorie\n_START_PARAGRAPH_\nGuitarens historie har r\xc3\xb8dder tilbage til mindst 2.000 \xc3\xa5r. f.kr. Der findes figurer fra Egypten som forestiller kvinder, der spiller p\xc3\xa5 guitarlignende instrumenter._NEWLINE_Betegnelsen "guitar" kommer muligvis fra Spanien eller fra det persiske ord "Gui-Tar" det betyder "Halvcirkel og strenge." Det kan ogs\xc3\xa5 stamme fra det differentierede arabiske ord "Qitara" der var navnet p\xc3\xa5 et instrument, der blev bragt til Spanien i det 10. \xc3\xa5rhundrede._NEWLINE_Den f\xc3\xb8rste gang guitaren optr\xc3\xa6der i historie p\xc3\xa5 skrift er i 1500-tallet._NEWLINE_Den elektriske guitar blev opfundet af Adolf Rickenbacker i samarbejde med George Beauchamp og Paul Berth i 1931. Humbucker-pick-uppen blev opfundet af Seth Lover fra Gibson.\n_START_SECTION_\nKrop\n_START_PARAGRAPH_\nVigtigheden af guitarkroppens konstruktion afh\xc3\xa6nger af, om man har med en elektrisk eller akustisk guitar at g\xc3\xb8re. Den akustiske guitar beh\xc3\xb8ver det store resonanskammer, fordi det er her lyden bliver underbygget og forst\xc3\xa6rket. Men p\xc3\xa5 en elektrisk guitar foreg\xc3\xa5r opfangelse af lyden, og eventuel forst\xc3\xa6rkelse, via pick-up\'erne og forst\xc3\xa6rkeren. Tr\xc3\xa6materialet har omend indflydelse p\xc3\xa5 b\xc3\xa5de akustiske og elektrisk lyd, og f\xc3\xa6lles for begge typer er ogs\xc3\xa5 at deres sustain afh\xc3\xa6nger af bl.a. materiale og m\xc3\xa5den hvorp\xc3\xa5 gribebr\xc3\xa6ttet er sat fast p\xc3\xa5 kroppen.\n_START_SECTION_\nToner\n_START_PARAGRAPH_\nEn tone p\xc3\xa5 en guitar bestemmes ud fra strengens relative l\xc3\xa6ngde. Det betyder, at i det du trykker strengen ned i et b\xc3\xa5nd p\xc3\xa5 guitaren "forkortes" l\xc3\xa6ngden og tonen bliver lysere. Strengene er i forvejen sp\xc3\xa6ndt op mellem guitarkroppen og op langs gribebr\xc3\xa6ttet. Hvor kraftigt de er stramt op er bestemmende for hvad tone strengen er stemt i. Har du en streng, der er stemt i tonen E, og trykker en finger ned i b\xc3\xa5nd to, \xc3\xa6ndres den relative l\xc3\xa6ngde af strengen og tonen bliver til F#.\n_START_SECTION_\nStemning\n_START_PARAGRAPH_\nGuitaren stemmes normalt i tonerne_NEWLINE__NEWLINE_E, A, D, G, H, e_NEWLINE__NEWLINE_fra henholdsvis dybeste streng til den lyseste._NEWLINE_I praksis tager man udgangspunkt i A-strengen som stemmes efter en stemmegaffel eller fl\xc3\xb8jte. De \xc3\xb8vrige strenge stemmes ud fra denne ved at sammenligne f\xc3\xb8rst E-strengen med en finger i 5. b\xc3\xa5nd osv._NEWLINE_En anden, mere pr\xc3\xa6cis metode, er flageolet-stemning, der har den fordel at begge strenge kan klinge imens der justeres. Flageoletter p\xc3\xa5 E-strengen, 5. b\xc3\xa5nd og A-strengen 7. b\xc3\xa5nd skal fx give samme tone._NEWLINE_For begynderen findes ogs\xc3\xa5 fl\xc3\xb8jter og elektroniske instrumenter (tunere), der direkte giver de seks toner og endda visuelt kan indikere om en streng skal stemmes op eller ned. Man kan oftest indstille tunere til at stemme efter frekvens, hvoraf 440 Hz svarer til kammertonen A.\n_START_SECTION_\nPlekter\n_START_PARAGRAPH_\nMan kan bruge et plekter til at frembringe en klarere og kraftigere lyd, end fingrene. Plektre findes i mange forskellige tykkelser fra typisk ca. 0,5 millimeter til 1 millimeter \xe2\x80\x93 men kan ogs\xc3\xa5 findes med b\xc3\xa5de mindre og st\xc3\xb8rre tykkelse. Valg af plekter og tykkelse er en smagssag.\n_START_SECTION_\nAkustisk guitar\n_START_PARAGRAPH_\nAkustiske guitarer best\xc3\xa5r af et hulrum, resonanskammeret. Uden dette hulrum ville der n\xc3\xa6sten ikke fremkomme nogen lyd ved anslag af en streng. Hele dette omr\xc3\xa5de kaldes for guitarens krop. B\xc3\xa5de det tr\xc3\xa6 den er fremstillet af og formen har indflydelse p\xc3\xa5 lyden. Der findes to typer akustisk guitar: klassiske guitarer er kortere, har et bredere gribebr\xc3\xa6t, og nylon-strenge, hvorimod en western guitar er lidt l\xc3\xa6ngere, har et tyndere gribebr\xc3\xa6t, og benytter strenge af st\xc3\xa5l eller andet metal. Den lange "hals" guitaren har p\xc3\xa5 kroppen kaldes gribebr\xc3\xa6ttet. Ude i enden af gribebr\xc3\xa6ttet er typisk seks stemmeskruer.\n_START_SECTION_\nHalvakustisk guitar\n_START_PARAGRAPH_\nEn halvakustisk, eller hollow-body guitar kan ligesom en elektrisk guitar s\xc3\xa6ttes til forst\xc3\xa6rker, men har ogs\xc3\xa5 ligesom en akustisk guitar et hulrum til at forst\xc3\xa6rke lyden, s\xc3\xa5 den ogs\xc3\xa5 kan h\xc3\xb8res uden forst\xc3\xa6rker sat til. Den har sin fordel ved at lyden har mere sustain, hvilket betyder at tonen holder l\xc3\xa6ngere. De halvakustiske guitarer er for det meste noget tungere end de normale elektriske guitarer, men til trods for at de er halvakustiske guitarer giver de ikke nogen d\xc3\xa5rligere lyd end akustiske eller elektriske guitarer, der er det kvaliteten det kommer an p\xc3\xa5._NEWLINE_En Akustisk guitar med indbygget mikrofon, kaldes af og til fejlagtigt for "halvakustisk" men hedder rettelig en "akustisk/elektrisk guitar"_NEWLINE_Hollow-body guitarer er is\xc3\xa6r benyttet i jazz musikken hvor de ofte ogs\xc3\xa5 er kendt som "jazz guitarer".\n_START_SECTION_\nElektrisk guitar\n_START_PARAGRAPH_\nEn elektrisk guitar har i mods\xc3\xa6tning til den akustiske guitar ikke "brug" for det hulrum der frembringer lyden. P\xc3\xa5 en elektrisk guitar sidder der gerne 1-3 pick-up\'er, der opfanger vibrationerne for strengene og sender disse ud til en forst\xc3\xa6rker, der p\xc3\xa5 den m\xc3\xa5de kan forst\xc3\xa6rke lyden. Mange elektriske guitarer har en omskifter til at v\xc3\xa6lge pick-up, da de hver is\xc3\xa6r lyder forskelligt. Guitarens opbygning er bortset fra det grundl\xc3\xa6ggende det samme. Ligesom ved den akustiske guitar har det tr\xc3\xa6, guitaren er bygget af, ogs\xc3\xa5 en lille indflydelse p\xc3\xa5 lydens kvalitet. Mange mener dog, at tr\xc3\xa6sorten som bliver brugt i gribebr\xc3\xa6dtet, hvor man placerer fingrene, har en indflydelse p\xc3\xa5 hvordan det f\xc3\xb8les at spille p\xc3\xa5. Der bliver ofte brugt sorter som f.eks. kirseb\xc3\xa6r, ahorn eller ibenholt._NEWLINE_Mange v\xc3\xa6lger ogs\xc3\xa5, at forvr\xc3\xa6nge lyden p\xc3\xa5 en elektrisk guitar ved hj\xc3\xa6lp af en distortion effekt-pedal, der f\xc3\xa5r lyden til, at "knase"/forvr\xc3\xa6nge. Dette er meget bredt anvendt i rock og heavy metal. Udover distortion findes der et stort antal effekter til elguitarer, f.eks. reverb (rumklang), delay (ekko), phaser (lyden bev\xc3\xa6ger sig i "cirkler"), chorus (lyden modulerer i et lille interval mellem stemt og ustemt), wah-wah (som gengiver et vokalagtig svingende tone, kontrolleret med en fodpedal \xe2\x80\x93 gjort popul\xc3\xa6r af bl.a. Jimi Hendrix), flanger (snurrende r\xc3\xa5 lyd, som et lettende fly) m.fl. De findes ofte i form af sm\xc3\xa5 pedaler som s\xc3\xa6ttes mellem guitaren og forst\xc3\xa6rkeren, og f\xc3\xa5r str\xc3\xb8m fra enten et batteri eller en str\xc3\xb8mforsyning. Effekterne skal naturligvis h\xc3\xb8res for den fulde forst\xc3\xa5else. Brugen af effekter startede i den analoge tidsalder. Med de digitale muligheder er antallet \xc3\xb8get betragteligt. Nogle musikere anvender helst analoge effekter med den overbevisning at de digitale "stj\xc3\xa6ler" lyden.\n_START_SECTION_\nResonator Guitar\n_START_PARAGRAPH_\nEn dobro (resonator guitar) er en guitar med en kegleformet resonator, der forst\xc3\xa6rker lyden meget. Resonatoren er en letmetalkegle som sidder inde i guitaren, den har samme form som membranen p\xc3\xa5 en h\xc3\xb8jttaler. Den omtales nogle gange som "hjulkapsel" grundet den runde metalplade der s\xc3\xa6ttes udenp\xc3\xa5 resonator keglen. Strengene hviler p\xc3\xa5 et leje s\xc3\xa5 b\xc3\xa5de guitarens krop og resonatorkeglen svinger med n\xc3\xa5r en streng anslo\xc3\xa5es. Den udvikledes af de Slovakisk-Amerikanske br\xc3\xb8dre Dopyera omkring starten af det 20. \xc3\xa5rhundrede med henblik p\xc3\xa5 is\xc3\xa6r jazz og gademusikere. Allerede tidligt var den popul\xc3\xa6r blandt bluesmusikere, der brugte et r\xc3\xb8r af glas eller metal til at holde tonerne p\xc3\xa5 strengene i stedet for fingrene, kaldet slide guitar. Historisk set henvendte dette instrument sig til banjospillere, som kunne f\xc3\xa5 et instrument med h\xc3\xb8j volumen og lidt mere avancerede muligheder hvad ang\xc3\xa5r harmonik. Man kan med en vis ret kalde Dobroen for en forl\xc3\xb8ber for den elektrisk guitar\n_START_SECTION_\nSignature Models\n_START_PARAGRAPH_\nTil \xc3\xa6re for de st\xc3\xb8rste guitarister fremstiller de fleste st\xc3\xb8rre fabrikanter s\xc3\xa5kaldte signature modeller. Disse har som regel et specielt design og/eller nogle specielle specifikationer, ofte efter guitaristens eget \xc3\xb8nske. Signature models er udbredte blandt fans, men bruges som regel ogs\xc3\xa5 af kunstneren selv og nogle gange ogs\xc3\xa5 af andre kunstnere.'